[{"text_idx": "#000000", "text": "HafanLlywodraethuCyrff LlywodraethuPapurau llywodraethuCyrff CynghoriCysylltwch a\u0302 niEnglishCymraeg"}, {"text_idx": "#000004", "text": "Yn Ystyried Buddsoddi?Chwilio am Fuddsoddiad?"}, {"text_idx": "#000005", "text": "Y Newyddion DiweddarafDigwyddiadau ar y gweill"}, {"text_idx": "#000007", "text": "Cymerodd y weledigaeth ar gyfer parc ynni gwyrdd sydd oddeutu 489 erw ym Mro Morgannwg gam sylweddol ymlaen \u2013 drwy fod Bargen Ddinesig Prifddinas-Ranbarth Caerdydd wedi cwblhau pryniant gorsaf bw\u0302er Aberddawan sy\u2019n rhedeg ar lo a oedd unwaith yn symboleiddio cynhyrchu ynni tanwydd ffosil yng Nghymru."}, {"text_idx": "#000008", "text": "Mae cwblhau pryniant y safle hwn yn golygu y doir a\u0302 chwalu ac adfer yr orsaf bw\u0302er a ddatgomisiynwyd yn nes \u2013 gan agor y drws i nifer eang o gyfleoedd i sefydlu canolfan ragoriaeth ar gyfer cynhyrchu ynni gwyrdd sydd a\u0302\u2019r gallu i sbarduno twf economaidd gla\u0302n, cynaliadwy ledled De-ddwyrain Cymru a\u2019r tu hwnt."}, {"text_idx": "#000010", "text": "\u201cMae\u2019n hynod galonogol gweld y fath gam pwysig yn cael ei gymryd yn ein taith yn Aberddawan. Gweithiodd ti\u0302m Prifddinas-Ranbarth Caerdydd yn fedrus ag RWE ers cyfnewid contractau\u2019n gychwynnol i sicrhau bod yr holl drwyddedau ar waith fel y gallwn, ar o\u0302l cwblhau\u2019r pryniant, wneud cynnydd i\u2019r cam chwalu ac adfer y safle sy\u2019n gartref i gynifer o gyfleoedd."}, {"text_idx": "#000011", "text": "\u201cAr o\u0302l wythnos a welodd Lywodraeth Cymru yn cyhoeddi\u2019i strategaeth arloesi newydd ar gyfer Cymru gryfach, decach a gwyrddach, gan dderbyn ymagwedd gydweithredol yn seiliedig ar genhadaeth, mae\u2019n dda gweld ein buddsoddiad fel sbardunwr Cymru newydd sy\u2019n gallu pweru\u2019n dyfodol, yn gynaliadwy.\u201d"}, {"text_idx": "#000013", "text": "\u201cDengys y weledigaeth ar gyfer parc ynni gwyrdd yn Aberddawan y potensial i Fro Morgannwg ddod yn gartref i glwstwr gweithgynhyrchu di-garbon a chyfleusterau cynhyrchu hydrogen gwyrdd, yn ogystal ag yn ganolfan ar gyfer prosiectau ynni adnewyddadwy a chyfleuster storio, yn gatalydd ar gyfer datgarboneiddio diwydiannol a chyfleusterau giga-waith \u2013 ac yn ganolfan swyddi gwyrdd sy\u2019n creu ystod eang o rolau. Mae\u2019n mynd i newid y sefyllfa wyrdd yn llwyr ar gyfer ein hardal, y rhanbarth cyfan \u2013 a Chymru drwyddi draw.\u201d"}, {"text_idx": "#000015", "text": "\u201cMae buddsoddiad Prifddinas-Ranbarth Caerdydd yn Aberddawan yn cynrychioli mwy nag ailddatblygiad safle strategol ar gyfer ynni gwyrdd. Mae ganddo\u2019r potensial i fod yn embryo ar gyfer ecosystem sydd a\u0302\u2019r gallu i bweru cymunedau, meithrin cadwyni cyflenwi, creu swyddi cynaliadwy, magu cadernid i\u2019n heconomi\u0308au masnachol a sylfaenol, fel ei gilydd \u2013 a dod yn gatalydd allweddol i symud ymlaen tuag at yr economi cylchol."}, {"text_idx": "#000016", "text": "\u201cO\u2019r herwydd, mae prynu Aberddawan yn tynnu ynghyd yr holl elfennau sydd eu hangen i lunio Rhanbarth uchelgeisiol a chystadleuol, gan roi hwb i\u2019r sectorau sy\u2019n perfformio\u2019n dda ac i\u2019r llewyrch cynhwysol sydd wrth graidd ein Cynllun Economaidd a Diwydiannol Rhanbarthol sydd wedi esblygu\u2019n ddiweddar.\u201d"}, {"text_idx": "#000018", "text": "\u201cDaw\u2019r garreg filltir arwyddocaol hon a\u0302 lefel newydd o weithgaredd i ddatblygiad yn Aberddawan fydd yn newid wyneb De-ddwyrain Cymru, gan fynd a\u0302 ni gam arall tuag at y rhanbarth cysylltiedig, cystadleuol a chadarn a hyrwyddir gan Brifddinas-Ranbarth Caerdydd."}, {"text_idx": "#000019", "text": "\u201cMae a wnelo\u2019n buddsoddiad yn y pen draw a\u0302 phobl yn ogystal a\u0302\u2019r economi \u2013 gyda\u2019r datblygiad yn dod yn ganolbwynt ar gyfer arloesi mewn ynni gwyrdd, twf, rhannu gwybodaeth a rhyngweithio a\u0302\u2019r gymuned, yn cynnwys sylfaen i warchodfa ecoleg fioamrywiol, sy\u2019n agored i bobl o bob cwr o\u2019n rhanbarth a\u2019r tu hwnt. Gyda\u2019r pryniant bellach yn gyflawn, edrychwn ymlaen at droi\u2019r posibiliadau hyn yn reality y gall pawb elwa ohonynt.\u201d"}, {"text_idx": "#000021", "text": "\u201cRydym yn anhygoel o falch o fod wedi cwblhau\u2019r gwerthiant gyda Phrifddinas-Ranbarth Caerdydd (CCR) \u2013 gweithiodd y timau\u2019n galed i gyrraedd y cam hwn. Mae gan Brifddinas-Ranbarth Caerdydd weledigaeth i\u2019r dyfodol o drawsnewidiad diwydiannol gwyrdd yn y safle, sydd i raddau pell iawn yn adlewyrchu trawsnewidiad RWE i fod yn gynhyrchydd adnewyddadwy mwyaf Cymru a\u2019n huchelgais ar gyfer fflyd sy\u2019n cynhyrchu sero net. Mae arnom eisiau dymuno pob llwyddiant i Brifddinas-Ranbarth Caerdydd yn y prosiect arloesol hwn.\u201d"}, {"text_idx": "#000025", "text": "Os hoffech dderbyn copi\u0308au o'n cylchlythyrau, cwblhewch y ffurflen gyda'ch manylion isod."}]